
Okresný súd Michalovce 7C/25/2024 7724201451 11. 12. 2024 JUDr. Milan Mitterpák ECLI:SK:OSMI:2024:7724201451.2
ROZSUDOK V MENE SLOVENSKEJ REPUBLIKY Okresný súd Michalovce sudca JUDr. Milan Mitterpák v právnej veci žalobcu: Slovenská televízia a rozhlas, IČO: 56 398 255, Mlynská dolina, 845 45 Bratislava proti žalovanému: A. B., nar. X.X.XXXX, bytom C. XXX/XXX, D. E. F., o zaplatenie 197,96 € s príslušenstvom, takto rozhodol: I. Z r u š u j e sa Platobný rozkaz Okresného súdu Michalovce, č. k. 7C 25/2024-14 zo dňa 3.4.2024 v plnom rozsahu. II. Žalovaný j e p o v i n n ý zaplatiť žalobcovi sumu 197,96 EUR a náhradu poštových výdavkov 2,40 EUR a to do 3 dní odo dňa právoplatnosti tohto rozsudku. III. Žalobcovi súd p r i z n á v a nárok na náhradu trov konania voči žalovanému v plnom rozsahu s tým, že o výške náhrady trov konania bude rozhodnuté samostatným uznesením po právoplatnosti tohto rozsudku. odôvodnenie: 1. Žalobca návrhom došlým na tunajší súd dňa 28.3.2024 žiadal, aby súd zaviazal žalovaného povinnosťou zaplatiť žalobcovi sumu 197,96 EUR s príslušenstvom. Svoj návrh odôvodnil tým, že žalovaný je platiteľom úhrady za služby verejnosti podľa § 3 písm. b/ zákona č. 340/2012 Z. z.. Kontrolou úhrad žalobca zistil, že žalovaný ku dňu podania návrhu nezaplatil úhradu za obdobie 1.6.2017 – 31.1.2022 s tým, že výška nedoplatku za uvedené obdobie predstavuje sumu 180,96 EUR a zároveň si žalobca uplatňuje pokutu vo výške 17,- EUR podľa § 10 zákona č. 340/2012 s uplatnením aj úhrady poštovného vo výške 2,40 EUR. 2. Súd vo veci vydal Platobný rozkaz sp. zn. 7C 25/2024 zo dňa 3.4.2024, ktorým zaviazal žalovaného na zaplatenie žalovanej sumy s príslušenstvom. 3. Podľa § 116 ods. 2 CSP bola žaloba žalovanému doručená vyvesením oznámenia o podanej žalobe na Úradnej tabuli súdu na č. l. 19. 4. Súd podľa § 297 písm. b/ CSP na prejednanie veci nenariaďoval pojednávanie. S poukazom na ustanovenie § 219 ods. 3 CSP bol dňa 11.12.2024 vo veci vyhlásený rozsudok bez nariadenia ústneho pojednávania, kde miesto a čas verejného vyhlásenia rozsudku bolo oznámené na úradnej tabuli Okresného súdu Michalovce dňa 16.10.2024. 5. Súd vykonal dokazovanie listinnými dôkazmi a to výzvou na zaplatenie nedoplatku, podacím hárkom a prehľadom predpisov a platieb.
6. Podľa § 4 ods. 1 zákona č. 532/2010 Z.z. Rozhlas a televízia Slovenska vykonáva svoju činnosť vo vlastnom mene, na vlastný účet a na vlastnú zodpovednosť a nemôže svoje práva a povinnosti vysielateľa rozhlasovej a televíznej programovej služby previesť zmluvou ani iným právnym úkonom na inú právnickú osobu alebo fyzickú osobu. 7. Podľa § 10 ods. 1 zákona č. 340/2012 Z. z. Platiteľ, ktorý nezaplatí úhradu podľa § 7, je v omeškaní so zaplatením úhrady. 8. Podľa § 10 ods. 2 zákona č. 340/2012 Z. z. Ak vyberateľ úhrady zistí, že platiteľ je v omeškaní so zaplatením úhrady, je povinný ho písomne vyzvať do 60 dní od zistenia tejto skutočnosti na zaplatenie tejto úhrady a na zaplatenie poštových sadzieb 23) súvisiacich s odoslaním výzvy na zaplatenie úhrady. 9. Podľa § 10 ods. 3 zákona č. 340/2012 Z. z. Ak platiteľ podľa § 3 písm. a) nezaplatí úhradu a poštové sadzby v lehote do 30 dní od doručenia výzvy podľa odseku 2, platiteľ je povinný zaplatiť vyberateľovi úhrady aj pokutu 17 eur. 10. Podľa § 10 ods. 4 zákona č. 340/2012 Z. z. Ak platiteľ podľa § 3 písm. b) nezaplatí úhradu a poštové sadzby v lehote do 30 dní od doručenia výzvy podľa odseku 2, platiteľ je povinný zaplatiť vyberateľovi úhrady aj pokutu a) 33 eur, ak nezaplatil úhradu podľa § 6 ods. 5 písm. a), b) 66 eur, ak nezaplatil úhradu podľa § 6 ods. 5 písm. b), c) 100 eur, ak nezaplatil úhradu podľa § 6 ods. 5 písm. c), d) 133 eur, ak nezaplatil úhradu podľa § 6 ods. 5 písm. d), e) 166 eur, ak nezaplatil úhradu podľa § 6 ods. 5 písm. e). 11. Podľa § 10 ods. 5 zákona č. 340/2012 Z. z. Nárok na zaplatenie úhrady, s ktorou je platiteľ v omeškaní, pokuty podľa odsekov 3 a 4 a poštových sadzieb je povinný vyberateľ úhrady uplatniť na súde. 12. Podľa § 10 ods. 6 zákona č. 340/2012 Z. z. Vyberateľ úhrady nie je povinný postupovať podľa odseku 5, ak tak rozhodne generálny riaditeľ Rozhlasu a televízie Slovenska a a) je zrejmé, že vzhľadom na majetkové pomery platiteľa vymáhanie nebude viesť ani k čiastočnému uspokojeniu nároku, b) vymáhanie je spojené s nadmernými ťažkosťami, pričom je zrejmé, že ďalšie vymáhanie nebude viesť ani k čiastočnému uspokojeniu nároku, alebo c) s ohľadom na výšku vymáhanej sumy a predpokladané náklady na jej vymoženie by bolo vymáhanie nehospodárne. 13. Podľa § 6, ods. 5 písm. b/ zákona č. 340/2012 Z. z. Platiteľ podľa § 3 písm. b) platí úhradu za každý aj začatý kalendárny mesiac, b) 18,58 eura, ak zamestnáva od 10 do 49 zamestnancov, 14. Podľa § 7 ods. 1 zákona č. 340/2012 Z. z. Povinnosť platiť úhradu vzniká od prvého dňa kalendárneho mesiaca nasledujúceho po kalendárnom mesiaci, v ktorom sa osoba stala platiteľom, a zaniká posledný deň kalendárneho mesiaca, v ktorom osoba prestala byť platiteľom. 15. Podľa § 7 ods. 2 zákona č. 340/2012 Z. z. Úhrada sa platí mesačne; úhradu za príslušný kalendárny mesiac je platiteľ povinný zaplatiť do posledného dňa príslušného kalendárneho mesiaca. 16. Vzhľadom na nemožnosť doručenia Platobného rozkazu žalovanému súd najskôr podľa § 266 ods. 3 CSP zrušil Platobný rozkaz v plnom rozsahu. 17. Z vykonaného dokazovania je zrejmé, že žalovaný má postavenie platiteľa úhrady za služby verejnosti podľa zákona č. 340/2012 Z. z. . Z tohto titulu je povinný platiť žalobcovi túto úhradu vo výške 4,64 Eur mesačne. V období od 1.6.2017 do 31.1.2022 ju však neplatil a neuhradil ju ani po doručení písomnej výzvy žalobcu. Za uvedené obdobie je výška dlhu žalovaného 197,96 EUR, z toho istina vo výške 180,96 EUR, pokuta vo výške 17,- EUR a príslušenstvo pohľadávky / poštovné/ vo výške 2,40 EUR. Súd teda návrh žalobcu považoval za dôvodný a vyhovel mu v celom rozsahu.
18. O trovách konania súd rozhodol podľa § 255 ods. 1 CSP a úspešnému v spore žalobcovi súd priznal nárok na náhradu trov konania voči žalovanému v plnom rozsahu s tým, že o výške náhrady trov konania bude rozhodnuté podľa § 262 ods. 2 CSP. Poučenie: Odvolanie sa podáva v lehote 15 dní od doručenia rozhodnutia na súde, proti ktorého rozhodnutiu smeruje. Odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné. Ak účastník nepredloží potrebný počet rovnopisov a príloh, súd vyhotoví kópie na jeho trovy. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci.

